ಮೇಡ್ ಇನ್ ಇಂಡಿಯಾ ಕೊರೊನಾ ಲಸಿಕೆಗೆ ಮುಗಿಬಿದ್ದ 92 ರಾಷ್ಟ್ರಗಳು..! ನವದೆಹಲಿ,ಜ.11 ಕೊರೊನಾ ಸೋಂಕು ಆರಂಭದ ದಿನಗಳಲ್ಲಿ ಮಾಸ್ಕ ನಿಂದ ಹಿಡಿದು ವೆಂಟಿಲೇಟರ್ವರೆಗೆ ಎಲ್ಲದಕ್ಕೂ ಪರಾವಲಂಭಿಯಾಗಿದ್ದ ಭಾರತ ಇಂದು ಬಹುತೇಕ ಸ್ವಾವಲಂಭಿಯಾಗುವ ಜತೆಗೆ ಲಸಿಕೆ ಉತ್ಪಾದನೆಯಲ್ಲಿ ಜಾಗತಿಕವಾಗಿ ಮುಂಚೂಣಿಯಲ್ಲಿದ್ದು, ಎಲ್ಲಾ ದೇಶಗಳು ಭಾರತದಿಂದಲೇ ಔಷಧಿ ಖರೀದಿಸಲು ಮುಗಿ ಬಿದ್ದಿವೆ. ಕೊರೊನಾ ಸೋಂಕಿನ ಮೂಲವಾದ ಚೀನಾವನ್ನು ಇಂದು ಬಹುತೇಕ ರಾಷ್ಟ್ರಗಳು ನಂಬುತ್ತಿಲ್ಲ. ಒಂದು ಕಾಲದಲ್ಲಿ ಉತ್ಪಾದನೆ ಮತ್ತು ಪೂರೈಕೆಯಲ್ಲಿ ಬಹುತೇಕ ಎಲ್ಲಾ ರಾಷ್ಟ್ರಗಳಿಗೂ ಸೆಡ್ಡು ಹೊಡೆದಿದ್ದ ಚೀನಾ ಕುಸಿದಿದ್ದು, ಭಾರತ ಮುನ್ನೆಲೆಗೆ ಬಂದಿದೆ. ಪ್ರಧಾನಿ ನರೇಂದ್ರ ಮೋದಿ ಅವರ ಮೇಡ್ ಇನ್ ಇಂಡಿಯಾ ಪರಿಕಲ್ಪನೆ ಅಗಾಧ ಪರಿಣಾಮ ಬೀರಿದ್ದು, ಇಂದು ಭಾರತೀಯ ಕಂಪೆನಿಗಳು ಜಗತ್ತಿಗೆ ಔಷಧಿ ಪೂರೈಸುವ ಮಹತ್ಕಾರ್ಯವನ್ನು ಯಶಸ್ವಿಯಾಗಿ ಪೂರೈಸುತ್ತಿದೆ. ದೇಶಿ ನಿರ್ಮಿತ ಕೋವ್ಯಾಕ್ಸಿನ್ ಮತ್ತು ಕೋವಿಶೀಲ್ಡ್ ಲಸಿಕೆಗಳಿಂದ ಭಾರತದ ಮೇಲಿನ ನಂಬಿಕೆ ಮತ್ತಷ್ಟು ದುಪ್ಪಟ್ಟಾಗಿದ್ದು, ಈವರೆಗೂ ಸರಿಸುಮಾರು 92 ರಾಷ್ಟ್ರಗಳು ಭಾರತದಿಂದ ಔಷಧಿ ಖರೀದಿಸಲು ಮುಂದಾಗಿವೆ. ಆದರೆ, ಭಾರತ ನೆರೆ ಹೊರೆಯ ರಾಷ್ಟ್ರಗಳಿಗೆ ಮೊದಲ ಆದ್ಯತೆ ನೀಡುತ್ತಿದ್ದು, ಬಾಂಗ್ಲಾದೇಶ, ಬೂತಾನ್, ಶ್ರೀಲಂಕಾ, ನೇಪಾಳ, ಆಫ್ಘಾನಿಸ್ತಾನ ರಾಷ್ಟ್ರಗಳಿಗೆ ಮೊದಲ ಹಂತದಲ್ಲಿ ಲಸಿಕೆಗಳನ್ನು ನೀಡಲು ಇಚ್ಚಿಸಿದೆ. ನೇಪಾಳ 12 ಮಿಲಿಯನ್ ಡೋಸೆಜ್ಗಳಿಗೆ , ಬಾಂಗ್ಲಾದೇಶ 30ಮಿಲಿಯನ್, ಬೂತಾನ್ ಒಂದು ಮಿಲಿಯನ್ ಡೋಸೆಜ್ಗಳಿಗೆ ಆದೇಶ ನೀಡಿದೆ. ಮ್ಯಾನ್ಮಾರ್, ಶ್ರೀಲಂಕಾ, ಮಾಲ್ಡೀವ್ಸ್ , ಆಫ್ಘಾನಿಸ್ತಾನ ದೇಶಗಳು ಭಾರತದಿಂದ ಲಸಿಕೆ ಖರೀದಿಸಲು ಪರಸ್ಪರ ಒಪ್ಪಂದ ಮಾಡಿಕೊಂಡಿದೆ. ಇನ್ನು ದೂರದ ಬ್ರೆಜಿಲ್ ಎರಡು ಮಿಲಿಯನ್ ಡೋಸೆಜ್ಗೆ, ದಕ್ಷಿಣ ಆಫ್ರಿಕಾ 1.1 ಮಿಲಿಯನ್, ಜಪಾನ್ 120 ಮಿಲಿಯನ್, ದಕ್ಷಿಣ ಕೊರಿಯಾ 10 , ಆಸ್ಟ್ರೇಲಿಯಾ 53.8 , ಫಿಲಿಪೈನ್ಸ್ 2.6 ಮಿಲಿಯನ್, ಇಂಡೋನೇಷಿಯಾ 100 , ಥೈಲ್ಯಾಂಡ್ 26 ಮಿಲಿಯನ್ ಲಸಿಕೆ ಖರೀದಿಗೆ ಭಾರತದೊಂದಿಗೆ ಒಪ್ಪಂದ ಮಾಡಿಕೊಂಡಿವೆ. ವಿಶ್ವದಲ್ಲೇ ಮೊದಲ ಬಾರಿಗೆ ಬಳಕೆಗೆ ಬಂದ ಫೈಜರ್ ಲಸಿಕೆಗಿಂತಲೂ ಭಾರತೀಯ ಮೂಲದ ಕೋವಿಶೀಲ್ಡ್ ವ್ಯಾಪಕ ಬೇಡಿಕೆ ಗಿಟ್ಟಿಸಿಕೊಂಡಿದೆ. ಮೂರನೇ ಹಂತದ ಕ್ಲಿನಿಕಲ್ ಟ್ರಯಲ್ನಲ್ಲಿರುವ ಕೋವ್ಯಾಕ್ಸಿನ್ಗೂ ಕೂಡ ಹೆಚ್ಚು ಬೇಡಿಕೆ ಬಂದಿದ್ದು, ಭಾರತ ಈಗ ಔಷಧಿ ವ್ಯವಹಾರದಲ್ಲಿ ನಂಬಿಕಸ್ತ ದೇಶವಾಗಿ ಖ್ಯಾತಿ ಪಡೆದಿದೆ.